**INFORMACIJA O STANJU SIGURNOSTI NA PODRUČJU POLICIJSKE UPRAVE**

**BRODSKO-POSAVSKE U OSAM MJESECI 2024. GODINE**

**STANJE KRIMINALITETA**

U osam mjeseci 2024. godine evidentirano je 1127 kaznenih djela što je za 84 kaznena djela ili 8,1% više u odnosu na osam mjeseci 2023. godine.

Od ukupnog broja kaznenih djela 581 je bilo po poznatom počinitelju, a 546 po nepoznatom počinitelju. Počinitelji su naknadno otkriveni u 198 kaznenih djela ili 36,3%, a u 348 kaznenih djela počinitelji su ostali nepoznati.

Ukupna razriješenost kaznenih djela iznosi 69,1%, dok je u osam mjeseci 2023. godine iznosila 71,2%.

Ukupna razriješenost kaznenih djela, s kaznenim djelima iz ranijih razdoblja, čiji su počinitelji naknadno otkriveni u osam mjeseci (25 kaznenih djela), iznosi 71,3% dok je u osam mjeseci 2023. godine iznosila 73,7%.

U strukturi kriminaliteta ukupno su: 834 kaznena djela općeg kriminaliteta od kojih je 147 počinjeno na štetu mladeži i obitelji, 152 kaznena djela organiziranog kriminaliteta, 42 kaznena djela kibernetičkog kriminaliteta, 38 kaznenih djela sigurnosti prometa, 32 kaznena djela zlouporabe droga i 29 kaznenih djela gospodarskog kriminaliteta.

**Opći kriminalitet**

U osam mjeseci 2024. godine su evidentirana 834 kaznena djela koja pripadaju grupaciji općeg kriminaliteta. Od navedenog broja kaznenih djela 147 je počinjeno na štetu mladeži i obitelji.

Od ukupnog broja kaznenih djela 388 je bilo po poznatom počinitelju, a 446 po nepoznatom počinitelju. Počinitelji su naknadno otkriveni u 137 kaznenih djela ili 30,7%, a u 309 kaznenih djela počinitelji su ostali nepoznati.

Ukupna razriješenost kaznenih djela iznosi 62,9%, a u osam mjeseci 2023. godine je iznosila 67,7%. Ukupna razriješenost kaznenih djela, s djelima iz ranijih razdoblja, iznosi 65,7%, a u osam mjeseci 2023. godine je iznosila 70,3%.

U strukturi kaznenih djela općeg kriminaliteta ukupno su: 404 kaznena djela protiv imovine, 109 kaznenih djela protiv osobne slobode, 65 kaznenih djela krivotvorenja, 48 kaznenih djela protiv života i tijela, 19 kaznenih djela protiv opće sigurnosti, 17 kaznenih djela protiv javnog reda, 11 kaznenih djela protiv privatnosti, 7 kaznenih djela protiv spolne slobode, 6 kaznenih djela protiv pravosuđa i 1 kazneno djelo protiv okoliša.

U kaznenim djelima protiv imovine najviše je krađa i teških krađa. U osam mjeseci su evidentirane 144 krađe ili 2 manje u odnosu na osam mjeseci 2023. godine, a razriješenost krađa iznosi 31,3%. Evidentirane su 133 teške krađe ili 63 manje u odnosu na prošlu godinu, a ukupna razriješenost je 30,8%.

Na štetu mladeži i obitelji je počinjeno 147 kaznenih djela ili 10 kaznenih djela manje u odnosu na osam mjeseci 2023. godine.

Najbrojnija kaznena djela ove grupacije kriminaliteta su: 47 kaznenih djela povrede dužnosti uzdržavanja, 36 kaznenih djela povrede djetetovih prava, 24 kaznena djela nasilja u obitelji, 14 prijetnji i 9 kaznenih djela nanošenja tjelesne ozljede.

**Gospodarski kriminalitet**

Policijska uprava je evidentirala 29 kaznenih djela gospodarskog kriminaliteta ili 8 kaznenih djela manje u odnosu na 2023. godinu. Najveći broj prijavljenih kaznenih djela pripada kaznenim djelima neisplate plaća (7), zlouporabe povjerenja u gospodarskom poslovanju (4), povrede tuđih prava (4) i zlouporabe osobne isprave (4).

**Kibernetički kriminalitet**

Iz ove grupacije kriminaliteta evidentirana su 42 kaznena djela ili 21 više u odnosu na prošlu godinu. Od broja evidentiranih kaznenih djela ukupno je 37 kaznenih djela računalne prijevare, 3 kaznena djela iskorištavanja djece za pornografiju, 1 kazneno djelo ometanja računalnog sustava i 1 kazneno djelo oštećenja računalnih podataka.

**Organizirani kriminalitet**

Iz oblasti organiziranog kriminaliteta evidentirana su 152 kaznena djela ili 97 više u odnosu na prošlu godinu. Tijekom osam mjeseci evidentirano je ukupno: 139 kaznenih djela protuzakonitog ulaženja, kretanja i boravka u RH, 7 kaznenih djela nedozvoljenog posjedovanja, izrade i nabavke oružja, 2 kaznena djela protupravne naplate, 2 iznude, 1 krivotvorenje novca i 1 kazneno djelo zločinačkog udruženja.

**Zlouporaba droga**

U osam mjeseci 2024. godine evidentirana su 32 kaznena djela zlouporabe droga ili 1 kazneno djelo manje u odnosu na osam mjeseci 2023. godine.

Zapljenama je izuzeto: 6956,45 g marihuane, 3516 komada lijekova sa liste opojnih droga, 882,36 g amfetamina, 205,98 g kokaina, 142,96 g cannabis smole, 57 ml cannabis ulja, 50,3 g MDMA i derivata XTC, 6 komada cannabis sjemenki, 4,57 g halucinogenih gljiva i 0,40 g heroina.

**SIGURNOST PROMETA**

Na području Policijske uprave brodsko-posavske evidentirane su 804 prometne nesreće što je za 10 nesreća ili 1,3% više nego u osam mjeseci 2023. godine.

Od ukupnog broja, 6 nesreća je s poginulim osobama, 250 s ozlijeđenim osobama i 548 s materijalnom štetom.

U odnosu na osam mjeseci 2023. godine broj nesreća s poginulim osobama je veći za 2 nesreće ili 50%, s ozlijeđenim osobama je veći za 12 nesreća ili 5%, a s materijalnom štetom je manji za 4 nesreće ili 0,7%.

U prometnim nesrećama je poginulo 6 osoba, jednako kao i u osam mjeseci 2023. godine. Teško je ozlijeđeno 77 osoba, a lakše je ozljede zadobilo 300 osoba.

U odnosu na osam mjeseci 2023. godine broj ozlijeđenih osoba je veći za 5,3%.

Najčešće okolnosti koje su prethodile prometnim nesrećama s nastradalim osobama su u pogreškama vozača zbog nepropisne brzine i brzine neprimjerene uvjetima na cesti i to u 73 nesreće, zbog nepoštivanja prednosti prolaza u 46 nesreća, te zbog nepropisnog kretanja vozilom na kolniku u 46 nesreća.

Prema vrstama prometnih nesreća najviše se nesreća s nastradalim osobama dogodilo prilikom slijetanja vozila s ceste i to 79 nesreće.

Pod utjecajem alkohola je u trenutku prometne nesreće bilo 114 vozača i 3 putnika.

Nadzorom prometa policijski službenici su utvrdili ukupno 18.069 prekršaja u cestovnom prometu što je za 7,7% više nego u osam mjeseci 2023. godine.

Od ukupnog broja prekršaja, utvrđena su 7334 prekršaja vožnje nepropisnom brzinom što je u odnosu na osam mjeseci 2023. godine više za 10,7%, a zbog upravljanja vozilom pod utjecajem alkohola je utvrđeno 678 prekršaja što je za 23,6% manje prekršaja nego u prošloj godini.

**JAVNI RED**

**Javni red i mir**

Prema Zakonu o prekršajima protiv javnog reda i mira evidentirano je 388 prekršaja. U odnosu na osam mjeseci 2023. godine (313 prekršaja) bilježi se povećanje za 75 prekršaja ili 24%.

Evidentirano je 127 prekršaja svađe i vike, 58 prekršaja omalovažavanja policijskih službenika, 55 prekršaja drskog ponašanja, 49 tučnjava, 33 prekršaja držanja životinja bez nadzora, 26 prekršaja odavanja pijanstvu na javnom mjestu, 14 prekršaja odavanja skitnji i prosjačenju, 14 prekršaja vrijeđanja ili omalovažavanja moralnih osjećaja građana, 5 prekršaja davanja alkoholnog pića osobama koje su već bile pod utjecajem alkohola, 4 prekršaja odavanja prostituciji, 1 prekršaj nesprječavanja narušavanja javnog reda i mira, 1 prekršaj izmišljanja ili širenja lažnih vijesti i 1 prekršaj omalovažavanja drugih službenih organa.

Na ulici i trgu je počinjen 261 prekršaj, u ugostiteljskim objektima 53 prekršaja, a na drugim mjestima 74 prekršaja.

Pojedinačno su počinjena 302 prekršaja, udružene dvije osobe su počinile 44 prekršaja, a u grupi tri i više osoba su počinjena 42 prekršaja.

Pod utjecajem alkohola su počinjena 133 prekršaja.

**Ostali zakoni**

Prema ostalim zakonima evidentirano je 2050 prekršaja. U odnosu na osam mjeseci 2023. godine (1709 prekršaja) ovih je prekršaja više za 341 ili 20%.

Najviše prekršaja evidentirano je iz Zakona o nadzoru državne granice i to 529 prekršaja, a zatim slijedi 292 prekršaja iz Zakona o radnom vremenu, obveznim odmorima mobilnih radnika i uređajima za bilježenje u cestovnom prometu, 260 iz Zakona o suzbijanju zlouporabe droga, 235 iz Zakona o osobnoj iskaznici, 198 iz Zakona o zaštiti od nasilja u obitelji, 158 iz Zakona o obveznom osiguranju u prometu, te 150 prekršaja iz Zakona o strancima.

**Javna okupljanja**

Na području Policijske uprave brodsko-posavske su održana 872 javna okupljanja ili 115 okupljanja više u odnosu na osam mjeseci 2023. godine.

Održana su 523 javna okupljanja sportskog karaktera, 155 kulturno zabavnog karaktera, 13 političkog karaktera, 4 prosvjeda i 177 okupljanja ostalog karaktera.

Na održanim okupljanjima angažirano je 1560 policijskih službenika, a zbog narušavanja javnog reda i mira na okupljanjima sportskog karaktera podnesena je 31 prekršajna prijava.

**SIGURNOST DRŽAVNE GRANICE**

Tijekom osam mjeseci 2024. godine je preko graničnih prijelaza zabilježeno prometovanje 8.313.546 osoba što je povećanje za 6,6% u odnosu na osam mjeseci 2023. godine.

Od ukupnog broja prelazaka, evidentirana su 3.905.872 prelaska državljana trećih zemalja, 3.199.128 prelazaka hrvatskih državljana i 1.208.546 prelazaka državljana EU.

Promatrajući prometovanje vozila evidentirano je ukupno: 3.094.587 osobnih automobila što je za 7,1% više nego u osam mjeseci 2023. godine, 446.401 teretno vozilo što je povećanje za 13,9%, te 35.103 autobusa što je u odnosu na osam mjeseci 2023. godine smanjenje za 3,3%.

Na graničnim prijelazima odbijen je 1521 ulaz strancima u Republiku Hrvatsku i 324 izlaza od kojih se 203 odnosi na odbijanje izlaza strancu.

**POŽARI I TEHNOLOŠKE EKSPLOZIJE**

Evidentiran je 131 požar ili 10 više u odnosu na osam mjeseci prošle godine.

Od ukupnog broja, 64 su na otvorenom prostoru, 43 na građevinskim objektima i 24 na prometnim sredstvima.

Tehnoloških eksplozija nije bilo.